Forslag til Europa-Parlamentet og Rådets beslutning om et program for forbedring af praktiserende juristers indsigt i fællesskabsretten (Robert Schuman-aktionen) (96/C 378/08) KOM(96) 580 endelig udg. - 96/0277(COD)

(Forelagt af Kommissionen den 19. november 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 B, og

ud fra følgende betragtninger:

(1) I erklæring nr. 19 om gennemførelsen af fællesskabsretten, der danner bilag til slutakten til traktaten om Den Europæiske Union og blev vedtaget den 7. februar 1992 på konferencen af repræsentanter for medlemsstaternes regeringer, understreges det, at det af hensyn til Fællesskabets rette funktion er afgørende, at de foranstaltninger, der træffes i de forskellige medlemsstater, bevirker, at fællesskabsretten anvendes lige så effektivt og lige så strengt, som det er tilfældet med anvendelsen af deres nationale lovgivning;

(2) gennemførelsen af det indre marked krævede en omfattende lovgivningsindsats, der bl.a. indebar indbyrdes tilnærmelse af de nationale lovgivninger med det formål at få etableret et område uden grænser;

(3) et nyt overordnet mål er nu at sikre den effektive håndhævelse af disse fællesskabsregler, som er afgørende for, at det indre marked kan fungere efter hensigten;

(4) de fællesskabsregler, der angår frihedsrettighederne på det indre marked, er umiddelbart gældende, og kan efter de i den nationale lovgivning fastlagte procedurer påberåbes ved enhver national domstol, og borgerne, forbrugerne og virksomhederne må kunne sætte deres lid til, at disse regler håndhæves, og kunne udøve de rettigheder og garantier, de giver dem i alle medlemsstater; dette har afgørende betydning for deres retssikkerhed og troværdigheden af det indre marked samt i bredere forstand for tilliden til hele den europæiske integrationsproces;

(5) borgerne, forbrugerne og virksomhederne kan ikke gøre alle de rettigheder, Fællesskabets retsorden giver dem, gældende ved enhver national domstol i Unionen, medmindre de praktiserende jurister, der er mest direkte involveret i retshåndhævelsen, nemlig dommerne og advokaterne, har en tilstrækkelig indsigt i fællesskabsreglerne;

(6) i Kommissionens meddelelse til Rådet af 22. december 1993 med titlen »Optimering af det indre marked - et strategisk program« (1) blev det fremhævet, hvor stor betydning det har, såvel for den enkelte borger som for det indre markeds rette funktion, at de nationale domstole er i stand til at behandle et større antal sager angående reglers og handlemåders overensstemmelse med fællesskabsretten, og hvor vigtigt det på baggrund heraf er at forbedre juristernes kendskab til fællesskabsretten;

(7) i sin beslutning af 13. februar 1996 om Kommissionens tolvte beretning til Europa-Parlamentet om kontrollen med gennemførelsen af fællesskabsretten (2) krævede Europa-Parlamentet, at Kommissionen udarbejder et program for uddannelse og orientering af jurister inden for fællesskabsretten;

(8) en øget indsigt i fællesskabsretten hos dommerne og advokaterne i medlemsstaterne vil kunne forbedre det samarbejde mellem de nationale domstole og EF-Domstolen, der er et af de grundlæggende elementer i Fællesskabets retsorden;

(9) i overensstemmelse med subsidiaritetsprincippet og i henhold til traktatens artikel 127 påhviler det ikke Det Europæiske Fællesskab at tiltage sig medlemsstaternes ansvar for indholdet og tilrettelæggelsen af den faglige uddannelse af dommerne og advokater;

(10) Fællesskabet har derimod kompetence til at foreslå, at der indføres en støtteordning med henblik på at hjælpe medlemsstaterne med at afhjælpe de mangler i dommeres og advokaters uddannelse og kundskaber, der kan påvirke den korrekte anvendelse af fællesskabsretten, som er en forudsætning for, at det indre marked kan fungere efter hensigten;

(11) den tilsigtede forbedring af dommernes og advokaternes indsigt i fællesskabsretten må indgå i den samlede indsats, som omfatter lige fra kontrol med den korrekte gennemførelse af de fællesskabsretlige regler i national lovgivning til sanktioner i tilfælde af overtrædelse af disse regler, og som skal sikre en effektiv og ensartet anvendelse af de regler, der ligger til grund for det indre marked;

(12) virkeliggørelsen af dette mål indebærer, at der iværksættes konkrete foranstaltninger, som imødekommer de krav og bindinger, der gør sig gældende for praktiserende juristers erhvervsudøvelse; indførelsen af en særlig ordning, der tager sigte på at fremme et bedre kendskab til fællesskabsretten hos dommerne og advokaterne i medlemsstaterne, skal for denne særlige målgruppes vedkommende supplere de allerede eksisterende fællesskabsprogrammer og -initiativer -

VEDTAGET FØLGENDE BESLUTNING:

Artikel 1

Iværksættelse af Robert Schuman-aktionen

1. Ved nærværende beslutning indføres et støtteprogram med titlen »Robert Schuman-aktionen« for perioden fra 1. januar 1997 til 31. december 1999.

2. Med denne støtteordning ønsker Fællesskabet at tilskynde til og støtte initiativer, der tager sigte på at fremme en øget indsigt i fællesskabsretten hos dommerne og advokaterne i Unionens medlemsstater.

Artikel 2

Robert Schuman-aktionens målsætning

1. Robert Schuman-aktionen tager sigte på:

a) at fremme praktisk orienterede uddannelsestiltag (grund- eller efteruddannelse) inden for fællesskabsret, som iværksættes af institutioner i medlemsstaterne, der har til opgave at uddanne eller videreuddanne dommere og advokater

b) at fremme formidling af information i medlemsstaterne (ved hjælp af klassiske midler eller ved brug af ny kommunikations- og informationsteknologi) om fællesskabsretten til dommere og advokater

c) at støtte initiativer, der kan lette gennemførelsen af, supplere eller øge virkningerne af de ovennævnte to former for tiltag.

2. Robert Schuman-aktionen støtter og supplerer medlemsstaternes indsats inden for uddannelse i og information om fællesskabsretten under fuld hensyntagen til, at ansvaret for den faglige uddannelses indhold og tilrettelæggelse ligger hos medlemsstaterne.

Artikel 3

Fællesskabsaktionens virkemiddel

1. Robert Schuman-aktionen tager sigte på ydelse af finansiel støtte til initiativer, der iværksættes i medlemsstaterne med henblik på virkeliggørelse af de i artikel 2 nævnte mål.

2. Robert Schuman-aktionen er opdelt i tre dele, der hver især svarer til hvert af disse mål, nemlig en uddannelsesdel, en informationsdel og en ledsagedel.

Artikel 4

Betingelser for støtte

1. Berettigede til at modtage økonomisk støtte under Robert Schuman-aktionen er institutioner, som har til opgave i medlemsstaterne - på lokalt, regionalt eller nationalt plan - eller på fællesskabsplan at varetage

- faglig efteruddannelse af dommerne eller advokater, eller

- faglig grunduddannelse af dommere og advokater.

2. De i stk. 1 omhandlede institutioner kan være

a) domstole

b) advokatsamfund og dermed sidestillede faglige organisationer

c) justitsministerier, dommernævn

d) godkendte fagskoler og uddannelsesinstitutioner, der varetager grund- eller efteruddannelse af dommere eller advokater

e) universiteter og læreanstalter, der har til opgave at varetage grund- eller efteruddannelse af dommere eller advokater.

Artikel 5

Kriterier for udvælgelse af projekter

1. Støtteberettigede institutioner kan anmode om økonomisk støtte under Robert Schuman-aktionen ved til Kommissionens kompetente tjenestegrene at indsende et udkast til uddannelsestiltag, informationstiltag eller ledsageforanstaltning.

2. Udvælgelsen af projekter og tildelingen af økonomisk støtte sker på grundlag af følgende kriterier:

a) Praktisk sigte

De udvalgte tiltag skal give deltagerne mulighed for at udvikle kundskaber, der tager sigte på og umiddelbart kan udnyttes i deres daglige erhvervsudøvelse.

b) Adgang

De udvalgte tiltag skal tage sigte på at bevidstgøre det størst mulige antal dommere og advokater og navnlig være til gavn for dem, der endnu ikke har noget kendskab til fællesskabsretten.

c) Afpasning efter de bindinger, udøvelsen af erhvervet er forbundet med

De udvalgte tiltag skal iværksættes på en måde (især med hensyn til tidsmæssig tilrettelæggelse og geografisk afstand), der er afpasset efter de krav, udøvelsen af erhvervet stiller.

d) Omkostningseffektivitet

Ved evalueringen af projekter, der indsendes under Robert Schuman-aktionen, tager Kommissionen hensyn til de principper, der er fastsat i de finansforordninger, der gælder på dette område, især med hensyn til god økonomisk forvaltning, økonomisk omgang med midlerne og omkostningseffektivitet.

Omkostningerne ved de udvalgte tiltag skal stå i rimeligt forhold til deres mål. Disse tiltags omkostningseffektivitet kan bl.a. øges ved, at flere støtteberettigede institutioner indgår et partnerskab og lægger deres ressourcer sammen.

3. Supplerende fakultative kriterier:

Desuden vil følgende fakultative kriterier kunne lægges til grund:

a) tiltagenes fællesfaglige sigte (medvirken eller deltagelse af såvel dommere som advokater)

b) tiltagenes grænseoverskridende sigte (medvirken eller deltagelse af jurister fra mere end et unionsland).

Artikel 6

Støtten

1. Den økonomiske støtte under Robert Schuman-aktionen, der tager sigte på at fremme, supplere og støtte de i artikel 3 nævnte institutioners tiltag, ydes som et supplement til lokal eller national finansiering og har til formål at muliggøre et projekts gennemførelse. Den således ydede finansielle støtte vil følgelig ikke kunne føre til nogen hverken direkte eller indirekte fortjeneste.

2. Af hensyn til kontinuiteten i de tiltag, hvortil der ydes støtte, forpligter modtagerne af støtte under Robert Schuman-aktionen sig til ved udløbet af støtteperioden at videreføre tiltaget i en periode, der mindst svarer til støtteperioden, uden at modtage støtte fra Kommissionen.

Støttemodtagerne forpligter sig til at tilbagebetale det fulde støttebeløb, såfremt denne forpligtelse ikke overholdes.

3. Økonomisk støtte under Robert Schuman-aktionen ydes for et år eller for to år.

4. Den økonomiske støtte under Robert Schuman-aktionen ydes inden for rammerne af de regler, Kommissionen følger på tilskudsområdet. Overholdelsen af disse regler kontrolleres af Kommissionen og af Revisionsretten.

Artikel 7

Gennemførelse

1. De nærmere retningslinjer for iværksættelsen og gennemførelsen af dette program fastsættes af Kommissionen.

2. En indkaldelse af interessetilkendegivelser offentliggøres hvert år i De Europæiske Fællesskabers Tidende med det formål at orientere potentielle støtteansøgere om formålene med og vilkårene for støtten under Robert Schuman-aktionen.

Artikel 8

Koordinering af fællesskabsindsatsen

1. Kommissionen drager i partnerskab med medlemsstaterne omsorg for den overordnede sammenhæng mellem det her omhandlede program og Fællesskabets andre foranstaltninger på uddannelses- og informationsområdet.

2. Robert Schuman-aktionen er et supplement til de foranstaltninger, der iværksættes under andre fællesskabsprogrammer, i særdeleshed Leonardo da Vinci-programmet, der tager sigte på iværksættelse af en erhvervsuddannelsespolitik for Fællesskabet, Jean Monnet-aktionen, der tager sigte på fremme af undervisning i europæisk integration på universiteterne, og GROTIUS-programmet, der er en fælles stimulerings- og udvekslingsaktion iværksat på grundlag af Unionstraktatens artikel K.3 og rettet mod dommerstanden.

Artikel 9

Tilsyn og evaluering

1. Kommissionen varetager i partnerskab med medlemsstaterne tilsynet med og den periodiske evaluering af dette program, således at det om fornødent kan tilpasses på grundlag af de behov, der måtte opstå under dets gennemførelse.

2. Kommissionen forelægger senest den 31. december 1999 Europa-Parlamentet, Rådet, Det Økonomiske og Sociale Udvalg og Regionsudvalget en rapport med evaluering af gennemførelsen af dette program.

Artikel 10

Ikrafttrædelse

Denne beslutning træder i kraft med virkning fra den 1. januar 1997.

(1) KOM(93) 632.

(2) EFT nr. C 65 af 4. 3. 1996, s. 37.